Document ID: 32010R0519

REGULAMENTUL (UE) NR. 519/2010 AL COMISIEI
din 16 iunie 2010
de adoptare a programului de date statistice și de metadate privind recensământul populației și al locuințelor prevăzut de Regulamentul (CE) nr. 763/2008 al Parlamentului European și al Consiliului
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 763/2008 al Parlamentului European și al Consiliului din 9 iulie 2008 privind recensământul populației și al locuințelor (1), în special articolul 5 alineatul (3),
întrucât:
(1)
În conformitate cu articolul 5 alineatul (3) din Regulamentul (CE) nr. 763/2008, Comisia ar trebui să adopte un program de date statistice și de metadate privind recensământul populației și al locuințelor, care urmează să fie transmis Comisiei.
(2)
Pentru a garanta că datele provenite din recensămintele populației și ale locuințelor efectuate în statele membre sunt comparabile și pentru a permite elaborarea de sinteze fiabile la nivelul Uniunii, acest program ar trebui să fie același în toate statele membre.
(3)
Este necesar, în special, să se definească hipercuburile care sunt aceleași în toate statele membre, valorile și simbolurile speciale ale celulelor pe care statele membre le pot utiliza în aceste hipercuburi, precum și metadatele cu privire la tematici.
(4)
Regulamentul (CE) nr. 1201/2009 al Comisiei din 30 noiembrie 2009 de punere în aplicare a Regulamentului (CE) nr. 763/2008 al Parlamentului European și al Consiliului privind recensământul populației și al locuințelor în ceea ce privește specificațiile tehnice pentru tematici și pentru defalcarea lor (2) stabilește specificațiile tehnice pentru tematicile recensământului și defalcarea lor care trebuie să fie aplicate datelor care urmează să fie trimise Comisiei pentru anul de referință 2011.
(5)
Măsurile prevăzute în prezentul regulament sunt conforme cu avizul Comitetul Sistemului Statistic European,
ADOPTĂ PREZENTUL REGULAMENT:
Articolul 1
Obiectul
Prezentul regulament stabilește programul de date statistice și de metadate privind recensământul populației și al locuințelor, care urmează să fie transmis Comisiei (Eurostat) pentru anul de referință 2011.
Articolul 2
Definiții
În sensul prezentului regulament, se aplică definițiile și specificațiile prevăzute în anexa la Regulamentul (CE) nr. 1201/2009. De asemenea, se aplică următoarele definiții:
1.
prin „populație totală” a unei zone geografice bine definite se înțeleg toate persoanele a căror reședință obișnuită, astfel cum este definită la articolul 2 litera (d) din Regulamentul (CE) nr. 763/2008, se situează în zona geografică respectivă;
2.
prin „hipercub” se înțelege un tabel multidimensional încrucișat de defalcări, care conține o valoare a celulei pentru măsurarea fiecărei categorii a fiecărei defalcări încrucișate cu fiecare categorie a oricărei alte defalcări utilizate în hipercubul respectiv;
3.
prin „distribuție marginală principală” se înțelege un subansamblu al unui hipercub dat care rezultă din încrucișarea unor defalcări (dar nu a tuturor) ale hipercubului;
4.
prin „celulă primară” se înțelege orice celulă care face parte din cel puțin o distribuție marginală principală dintr-un hipercub dat. În hipercuburile pentru care nu este definită nicio distribuție marginală principală, toate celulele sunt celule primare;
5.
prin „celulă secundară” se înțelege o celulă de hipercub care nu este o celulă primară într-un hipercub dat;
6.
prin „valoare a celulei” se înțeleg informațiile transmise într-o celulă de hipercub. O valoare a celulei poate fi ori o „valoare numerică a celulei”, ori o „valoare specială a celulei”;
7.
prin „valoare numerică a celulei” se înțelege o valoare numerică care este transmisă într-o celulă în scopul de a furniza informațiile statistice cu privire la observarea pentru celula respectivă;
8.
prin „valoare confidențială a celulei” se înțelege o valoare numerică a celulei care nu trebuie să fie divulgată în scopul de a proteja confidențialitatea statistică a datelor în conformitate cu controlul statistic de divulgare al statelor membre;
9.
prin „valoare neconfidențială a celulei” se înțelege o valoare numerică a celulei care nu este o valoare confidențială a celulei;
10.
prin „valoare nefiabilă a celulei” se înțelege o valoare numerică a celulei care este nefiabilă în conformitate cu controlul de calitate al statelor membre;
11.
prin „valoare specială a celulei” se înțelege un simbol care este transmis într-o celulă de hipercub în locul unei valori numerice a celulei;
12.
prin „simbol” se înțelege un cod care poate însoți o valoare particulară a celulei pentru a descrie o caracteristică specifică a acelei valori a celulei.
Articolul 3
Programul de date statistice
(1) Programul de date statistice care urmează a fi transmis Comisiei (Eurostat) pentru anul de referință 2011 este alcătuit din hipercuburile enumerate în anexa I.
(2) Statele membre transmit valoarea specială a celulei „neaplicabilă” numai în următoarele cazuri:
(a)
când o celulă se referă la categoria „neaplicabilă” a cel puțin unei defalcări; sau
(b)
când o celulă descrie o observație care nu există în statul membru.
(3) Statele membre înlocuiesc orice valoare confidențială a celulei prin valoarea specială a celulei „indisponibilă”.
(4) Statele membre pot înlocui o valoare neconfidențială a celulei prin valoarea specială a celulei „indisponibilă” numai atunci când valoarea celulei este într-o celulă secundară.
(5) La cererea unui stat membru, Comisia (Eurostat) nu difuzează publicului nicio valoare nefiabilă a celulei transmisă de statul membru respectiv.
Articolul 4
Metadate cu privire la valorile celulelor
(1) Dacă este cazul, statele membre adaugă următoarele simboluri la o celulă de hipercub:
(a)
„confidențial”;
(b)
„nefiabil”;
(c)
„revizuit după prima transmitere a datelor”;
(d)
„a se vedea informațiile anexate”.
(2) Fiecare celulă a cărei valoare confidențială a celulei a fost înlocuită cu valoarea specială „indisponibilă” este marcată cu simbolul „confidențial”.
(3) Fiecare celulă a cărei valoare numerică a celulei este nefiabilă este marcată cu simbolul „nefiabil”, indiferent dacă pentru celula respectivă s-a transmis valoarea numerică a celulei sau valoarea specială a celulei „indisponibilă”.
(4) Pentru fiecare celulă însoțită de cel puțin unul dintre simbolurile „nefiabilă”, „revizuită după prima transmitere a datelor” sau „a se vedea informațiile anexate” se furnizează un text explicativ.
Articolul 5
Metadate cu privire la tematici
Statele membre furnizează Comisiei (Eurostat) metadatele cu privire la tematicile definite în anexa II.
Articolul 6
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 iunie 2010.

Labels: 12
0
15
19